Middelburg-man gevonnis ná hy vrou doodryLizel Visagie (38). Khumbulani Malinga is vandag effektiewelik vyf jaar gevangenisstraf opgelê in die Middelburgse streekhof vir die dood van Lizel Visagie. Landdros Andreas Masteroudes het hom tot agt jaar gevangenisstraf gevonnis, maar drie jaar daarvan vir vier jaar opgeskort op die voorwaarde dat Malinga nie ’n soortgelyke misdryf in hierdie tydperk pleeg nie. Malinga se rybewys is ook vir 12 maande opgeskort. AfriForum se privaatvervolgingseenheid tree ingevolge ’n waaksaamheidsopdrag namens Visagie se ma, Marie Hamman, in hierdie saak op. Dit volg nadat die Nasionale Vervolgingsgesag (NVG) aanvanklik die saak teen Malinga teruggetrek het as gevolg van uitstaande bloedalkoholverslae en die privaatvervolgingseenheid skrywes aan die NVG en polisie gerig het oor die gebrek aan vervolging. Malinga is in Oktober 2021 in die streekhof in Middelburg skuldig bevind op ’n klag van strafbare manslag. Hy het skuldig gepleit op hierdie klagte nadat hy Visagie in Maart 2019 doodgery het. Visagie het tydens die voorval haar dogter (wat toe minderjarig was) uit die pad van Malinga se motor gestamp terwyl hy besig was om vir die verkeerspolisie te vlug. Malinga het Visagie se been afgery en sy is onderweg na die hospitaal oorlede. Die verkeersbeampte van wie Malinga tydens die voorval weggejaag het, het tydens die hofsaak getuig oor die grusaamheid van die toneel, asook die feit dat Malinga oor vier rooi verkeersligte gejaag het nadat die beampte hom afgetrek het. Lizel Visagie (38) en haar dogter, Ceriza. Visagie se ma, Marie Hamman, het ook getuig oor die onomkeerbare impak wat die verlies van haar dogter op haar en haar familie se lewens gehad het aangesien haar dogter haar finansieel ondersteun het en vanweë die feit dat haar kleindogter moes emigreer ná haar ma se dood om by haar pa te gaan woon. “Ons verwelkom dié vonnis, aangesien die familie geregtigheid verdien,” sê Wico Swanepoel, aanklaer by AfriForum se privaatvervolgingseenheid. “AfriForum se privaatvervolgingseenheid het by hierdie saak betrokke geraak om toe te sien dat geregtigheid geskied en om te verseker dat diegene wat die wet oortree nie ongestraf bly nie. Ons hoop dat hierdie vonnis vir die oorledene se familie berusting sal bring.”